Document ID: 32003R2276

Uredba Komisije (ES) št. 2276/2003
z dne 22. decembra 2003
o odprtju tarifne kvote in določitvi dajatev, ki se uporabljajo v okviru teh tarifnih kvot, za uvoz v Evropsko skupnost nekaterih predelanih kmetijskih proizvodov s poreklom iz Egipta
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov [1], kakor je bila nazadnje spremenjena z Uredbo (ES) št. 2580/2000 [2], in zlasti člena 7(2) Uredbe,
ob upoštevanju naslednjega:
(1) Do zaključka postopka ratifikacije in začetka veljavnosti Evro-mediteranskega sporazuma o pridružitvi med Evropsko skupnostjo in njenimi državami članicami na eni strani in Egiptom na drugi strani, podpisanim 25. junija 2001, je bil sklenjen Sporazum v obliki izmenjave pisem v zvezi z začasno uporabo trgovinskih določb Evro-mediteranskega sporazuma o pridružitvi z Egiptom, v nadaljnjem besedilu "Sporazum", ki začne veljati 1. januarja 2004. Svet je Sporazum odobril s Sklepyom z dne 19. decembra 2003 o začasni uporabi trgovinskih določb in spremljevalnih ukrepov Evro-mediteranskega sporazuma o pridružitvi med Evropsko skupnostjo in njenimi državami članicami na eni strani in Egiptom na drugi strani [3].
(2) Sporazum bo nadomestil trgovinske določbe iz Sporazuma o sodelovanju med državami članicami Evropske gospodarske skupnosti in Egiptom, ki je bil podpisan v Bruslju 18. januarja 1977 [4], in Sporazuma med državami članicami Evropske skupnosti za premog in jeklo in Egiptom, podpisanim v Bruslju 18. januarja 1977 [5].
(3) Trgovinske določbe iz Sporazuma predvidevajo uporabo medsebojnih koncesij v zvezi z uvoznimi dajatvami za nekatere predelane kmetijske proizvode.
(4) Koncesije Skupnosti se nanašajo na uvoz nekaterih predelanih kmetijskih proizvodov s poreklom iz Egipta. Te koncesije imajo obliko oprostitve vseh dajatev, oprostitve dajatev ad valorem in znižanja posebnih dajatev v smislu letnih tarifnih kvot.
(5) Odprejo se letne tarifne kvote, ki temeljijo na Sporazumu. Dajatve, ki se uporabljajo v okviru teh letnih kvot, se izračunajo posebej. Izračunajo se v skladu z Uredbo Komisije (ES) št. 1460/96 z dne 25. julija 1996 o določitvi podrobnih pravil za izvajanje preferencialnih trgovinskih režimov za nekatero blago, pridobljeno s predelavo kmetijskih proizvodov, kot je določeno v členu 7 Uredbe Sveta (ES) št. 3448/93 [6].
(6) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o uvedbi carinskega zakonika Skupnosti [7] določa pravila za upravljanje tarifnih kvot. Tarifne kvote, ki se odprejo na podlagi te uredbe, je treba upravljati v skladu s temi pravili.
(7) Ukrepi, predvideni s to Uredbo, so v skladu z mnenjem Upravljalnega odbora za horizontalna vprašanja o trgovini s predelanimi kmetijskimi proizvodi, ki niso navedeni v Prilogi I Pogodbe -
SPREJELA NASLEDNJO UREDBO:
Člen 1
Letne kvote za proizvode s poreklom iz Egipta, navedene v Prilogi I, se odprejo za obdobje od 1. januarja 2004 do 31. decembra 2004 in od 1. januarja do 31. decembra v prihodnjih letih pod pogoji, navedenimi v tej prilogi.
Člen 2
Tarifne kvote Skupnosti iz člena 1 upravlja Komisija v skladu s členi 308a, 308b in 308c Uredbe (EGS) št. 2454/93.
Člen 3
Dajatve, ki veljajo v okviru tarifnih kvot od 1. januarja 2004 za uvoz blaga s poreklom iz Egipta iz preglednice 3 v Prilogi II Protokola 3 k Sporazumu med Skupnostjo in Egiptom, so navedene v Prilogah I, II in III k tej uredbi.
Člen 4
Uredba začne veljati z dnem objave v Uradnem listu Evropske unije.
Uporabljati se začne 1. januarja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 2003

Labels: 3
18
6